Temeljem članka 519.-540. Zakona o obveznim odnosima (NN 35/05, 41/08, 125/11, 78/15, 29/18, 126/21, 114/22, 156/22 i 155/23) i Odluke o raspisivanju natječaja za zakup štanda br.3. – ispod zida (AKT-2024-405), Povjerenstvo za natječaj raspisuje

**N A T J E Č A J**

**ZA DAVANJE U ZAKUP ŠTANDA BR. 3. – ISPOD ZIDA NA CENTRALNOJ TRŽNICI U PULI**

**I**

Raspisuje se natječaj za davanje u zakup štanda br.3.-ispod zida (u daljnjem tekstu: štand), koji se nalazi na površini k.č. 520/1k.o. Pula na centralnoj tržnici u Puli, Narodni trg 9, pod slijedećim uvjetima:

* djelatnost: prehrambeno-trgovačka djelatnost
* ponuditelj mora biti registriran za obavljanje djelatnosti za koju se prijavljuje na natječaj
* adresa: Narodni trg 9, Pula (prostor Centralne tržnice)
* objekat zakupa: štand br.3. (ispod zida) na Centralnoj tržnici u Puli
* početna cijena zakupnine: 148,40 eura, bez PDV-. Na ponuđenu zakupninu obračunava se porez na dodanu vrijednost u visini utvrđenoj pozitivnim propisima.

*Ugovor u zakupu sadržavati će odredbu kojom zakupnik prihvaća povećanje zakupnine za postotak koji odgovara postotku porasta cijena utvrđenim putem CPI (Consumer price indeks - Indeks potrošačkih cijena), kojega objavljuje Državni zavod za statistiku Republike Hrvatske, za cijelo razdoblje trajanja ugovornog odnosa, a ukoliko CPI na godišnjoj osnovi bude veći od + 2%; smanjenje CPI neće imati za posljedicu smanjenje ugovorene zakupnine, a radi usklađenja cijene zakupnine prema odredbama ovog stavka neće se sklapati dodatak ugovora o zakupu, nego se zakupnik obvezuje plaćati usklađenu zakupninu na temelju pisane obavijesti zakupodavca.*

* uz cijenu zakupnine, zakupnik je dužan plaćati i mjesečni trošak potrošnje električne energije kao i troškove koji terete uslugu korištenja štanda (troškovi čišćenja, odvoza otpada, troškovi komunalne i vodne naknade, troškovi čuvanja objekta i dr.), prema kriterijima koje odredi zakupodavac. Navedene troškove zakupnik je dužan podmirivati mjesečno, uz redovnu cijenu zakupnine.
* trajanje zakupa: 5 godina
* jamčevina: 185,50 eura
* rok privođenja namjeni: ne primjenjuje se. U slučaju da odabrani zakupnik vrši radove na uređenju štanda, isto je dužan je izvesti o vlastitom trošku, te se isto neće priznati kao ulaganje u trošku zakupodavca.
* početak plaćanja zakupnine: odmah po sklapanju Ugovora o zakupu, a najkasnije u roku od 5 dana od dana sklapanja Ugovora o zakupu.
* način podnošenja ponuda: pisana ponuda
* rok za dostavu pisanih ponuda: 15.11.2024. do 9,59 sati
* otvaranje pisanih ponuda: 15.11.2024. u 10,00 sati
* odabrani zakupnik mora, prije sklapanja ugovora o zakupu, kao osiguranje plaćanja dostaviti bjanko zadužnicu na 10.000,00 eura sa naznačenom odgovornom osobom kao jamcem – platcem, solemniziranu po javnom bilježniku
* odabrani zakupnik mora, prije sklapanja ugovora o zakupu uplatiti jednokratno garantni polog u visini iznosa izlicitirane mjesečne zakupnine uvećane za PDV na račun Zakupodavca, kao instrument osiguranja plaćanja za pravovremeno plaćanje zakupnine, poreza, zateznih kamata, komunalne naknade te drugih troškova koji proizlaze s osnova korištenja štanda (na naprijed navedena sredstva pologa ne obračunavaju se kamate)

**NAPOMENA:**

Javni natječaj za zakup štanda objavljuje se na web stranici Društva i na štandu koji se daje u zakup, dana 06.11.2024.godine. Štand koji se daje u zakup može se razgledati svaki radni dan u dogovoru sa zakupodavcem uz prethodnu najavu jedan dan unaprijed na broj telefona: 098/172 2002 ili na mail trznica@pula-usluge.hr.

Podnošenjem prijave na natječaj koja sadrži njegove osobne podatke, uz tražene priloge, ponuditelj daje privolu za njihovo prikupljanje, obradu i korištenje istih javnom objavom na internetskim stranicama Društva, a u svrhu u koju su prikupljeni.

Ponuditelj koji ima nepodmirenih dospjelih obveza prema Društvu biti će isključen iz postupka.

**II**

Utvrđivanje rokova do početka obavljanja djelatnosti:

* Uprava PULA USLUGE I UPRAVLJANJE d.o.o. donijeti će Odluku o sklapanju Ugovora o zakupu sa najpovoljnijim ponuditeljem, koja će se dostaviti svim ponuditeljima u roku od 8 dana od dana donošenja.
* Na Odluku o najpovoljnijoj ponudi ponuditelji imaju pravo prigovora Upravi Društva u roku od 8 dana od dana primitka iste.
* Odabrani zakupnik je dužan o svom trošku ovjeriti (solemnizirati) ugovor o zakupu kod javnog bilježnika po pisanoj ili usmenoj obavijesti zakupodavca, a najkasnije u roku od 5 (pet) dana.

**III**

Štand se u zakup u stanju u kojem je viđen. Sa stanjem štanda na naznačenoj adresi, zainteresirani ponuditelji se mogu upoznati do isteka termina za dostavu prijava iz točke I. ovog Natječaja, uz prethodnu najavu, koristeći kontakt podatke navedene u NAPOMENI.

Ostale pojedinosti regulirati će se ugovorom o zakupu.

**IV**

**Javni natječaj provest će se prikupljanjem najpovoljnijih ponuda usmenim javnim nadmetanjem u prostorijama Pula usluge i upravljanje d.o.o. Pula, Trg kralja Tomislava 7, Sala br.2., dana 15.11.2024.godine, u 10.00 sati, prema sljedećim pravilima:**

1.Povjerenstvo za provedbu natječaja uvodno otvara nadmetanje i konstatira zaprimanje prijava i dokaza (u izvorniku ili ovjerenom presliku):

- prijavu na natječaj (PRILOG 1.),

- izjavu natjecatelja (ponuditelja) da štand koji se daje u zakup uzima u viđenom stanju (PRILOG 2.),

- izjavu o prihvaćanju početnog iznosa zakupnine (PRILOG 3.),

- o uplati jamčevine (uplata za pravnu osobu koja prijavljuje udjelovanje u natječaju mora biti zaprimljena sa transakcijskog računa te pravne osobe),

- o registraciji pravne osobe, odnosno obrtnicu, ime prezime i OIB fizičke osobe (napomena: dostavljena dokumentacija o registraciji biti će provjerena prije nadmetanja, uvidom u obrtni i sudski registar),

- o podmirenju svih dospjelih obveza prema Gradu Puli (Potvrda Upravnog odjela za financije i opću upravu Grada Pula-Pola, Polanijev prolaz 2)

- potvrdu porezne uprave o stanju duga, koja ne smije biti starija od 15 dana do dana prijave na javni natječaj, iz koje mora biti vidljivo da ponuditelj nema dugovanja po osnovi javnih davanja odnosno da je ispunio obvezu plaćanja svih dospjelih poreznih obveza i obveza za mirovinsko i zdravstveno osiguranje (Porezna uprava, Područni ured Pazin-Ispostava Pula, Carrarina 5)

- punomoć za zastupanje (ako na nadmetanju sudjeluje osoba u svojstvu punomoćnika, odnosno ovlaštenog predstavnika pravne osobe),

**(Napomena: Prijave na natječaj sa dokazima navedenim u toč.IV.1., podnositelji dostavljaju osobno ili putem pošte na adresu Pula usluge i upravljanje d.o.o., Trg kralja Tomislava 7, sa naznakom „Natječaj za davanje u zakup štanda br.3. – ispod zida, na Centralnoj tržnici u Puli – ne otvaraj“, najkasnije do roka utvrđenog Natječajem, odnosno do 15.11.2024.g. do 9.59 sati).**

2. Povjerenstvo za provedbu natječaja razmatra prijave i dokaze, utvrđuje njihovu pravnu valjanost te donosi odluku koju odmah objavljuje. Podnositelji prijave sa nepotpunom dokumentacijom i podnositelji prijava pristiglih izvan vremena (sata i minute) utvrđenog člankom VI., biti će prethodno isključeni iz daljnjeg postupka usmenog javnog nadmetanja.

3. Ovlaštene osobe ponuditelja (zakonski zastupnik trgovačkog društva, vlasnik obrta i punomoćnici), čije su ponude ocjenjene valjanim u skladu s točkom 2., na poziv Povjerenstva za provedbu natječaja, a prije početka usmenog javnog nadmetanja, daju na uvid osobni dokument (osobnu iskaznicu, putovnicu i dr.) iz kojega je nedvojbeno moguće utvrditi njihov identitet. Prisutne osobe koje ne mogu dokazati svoj identitet, biti će isključene iz daljnjeg postupka usmenog javnog nadmetanja.

4. Ako se na natječaj za zakup štanda prijavio i natjecao samo jedan natjecatelj, uzet će se u obzir njegova ponuda u početnoj visini zakupnine kao najpovoljnija. Ukoliko su se na natječaj prijavili dva ili više natjecatelja, njihove inicijalne ponude Povjerenstvo za provedbu natječaja zaprima po redosljedu njihovih prijava te se takav redosljed koristi i na usmnom javnom nadmetanju.

5. Najmanji iznos povećanja ponude mjesečne zakupnine na usmenom javnom nadmetanju iznosi 10,00 EUR bez PDV-a.

6. Usmeno javno nadmetanje okončat će se po isteku 1. minute od davanja zadnje najpovoljnije ponude.

7. Po okončanju usmenog javnog nadmetanja Povjerenstvo za provedbu natječaja utvrđuje koja se ponuda smatra najpovoljnijom i takvo utvrđenje unosi u zapisnik te isti dostavlja Upravi društva na razmatranje i odlučivanje.

8. Odluku o prihvatu najpovoljnije ponude i sklapanju ugovora Uprava društva donosi u roku od 5 dana od primitka zapisnika i prijedloga.

9. Ugovor o zakupu sklapa se u roku od 8 dana od donošenja Odluke uprave društva o prihvatu ponude i sklapanju ugovora.

Podnošenjem prijave na natječaj koja sadrži njegove osobne podatke, uz tražene priloge, ponuditelj daje privolu za njihovo prikupljanje, obradu i korištenje istih javnom objavom na internetskim stranicama Društva, a u svrhu u koju su prikupljeni.

Ponuditelj koji ima nepodmirenih dospjelih obveza prema Društvu bit će isključen iz postupka.

**V**

Po okončanju postupka natječaja Povjerenstvo izvješćuje Upravu radi donošenja Odluke o prihvatu ponude i sklapanju Ugovora.

Uprava zadržava pravo da bez posebnog obrazloženja po provedenom natječajnom postupku ne prihvati nijednu od zaprimljenih ponuda.

**VI**

Jamčevina naznačena za prostor-štand u točki I. natječaja uplaćuje se i naznačuje pod

- svrha uplate (jamčevina i opis predmeta zakupa-štanda iz natječaja). Jamčevina se uplaćuje na žiro račun Pula usluge i upravljanje d.o.o., Pula – IBAN HR8523900011100350627 kod Hrvatske poštanske banke d.d. Pula pozivom na broj: OIB uplatitelja.

Jamčevina najpovoljnijeg ponuditelja uračunava se u zakupninu počevši od dana nastanka obveze plaćanja zakupnine.

**VII**

Ponuditelj koji nakon usvajanja ponuda i ponuđenog Ugovora o zakupu na potpis odustane od ponude i sklapanja Ugovora ili ne pristupi sklapanju Ugovora i ovjeri (solemnizaciji) u roku određenom člankom II. ovog Natječaja ili izjavi da raskida već sklopljeni Ugovor, gubi pravo na sklapanje ugovora o zakupu i povrat uplaćene jamčevine, a ugovor o zakupu sklopit će se sa sljedećim najpovoljnijim ponuditeljem. U slučaju da isti ne postoji ili sljedeći ponuditelj/lji odbije/ju ponudu za sklapanje ugovora, štand će se ponovno izložiti zakupu na natječaju.

Ponuditeljima čije ponude nisu prihvaćene, uplaćena jamčevina vratit će se u roku od 8 dana od dana sklapanja ugovora o zakupu poslovnog prostora, odnosno odbijanja ponude za sklapanje ugovora, u skladu sa stavkom 1. ovog članka.

**VIII**

Ugovor o zakupu poslovnog prostora sastavit će se i dostaviti na e-mail adresu najpovoljnijeg ponuditelja (zakupnika), u roku od 8 (osam) dana od dana donošenja odluke uprave o prihvaćanju ponuda, ukoliko na istu nije izjavljen prigovor u roku utvrđenom točkom II.

Ukoliko je na odluku uprave o prihvaćanju ponude izjavljen prigovor u roku utvrđenom točkom II., Ugovor o zakupu poslovnog prostora sastavit će se i dostaviti na e-mail adresu najpovoljnijeg ponuditelja (zakupnika) u roku od 3 (tri) dana od dana odbijanja prigovora dok će se u slučaju usvajanja prigovora natječaj poništiti i poslovni prostor izložiti ponovnom natječaju.

Odabrani zakupnik je dužan o svom trošku ovjeriti (solemnizirati) ugovor o zakupu kod javnog bilježnika najkasnije u roku od 5 (pet) dana od pisane obavijesti zakupodavca.

**IX**

Zakupniku će se štand predati u posjed najkasnije u roku od 5 (pet) dana od dana sklapanja ugovora o zakupu. Ukoliko se zakupnik ne odazove na primopredaju prostora u navedenom roku, isto ga ne oslobađa od početka obaveze plaćanja zakupnine.

Zakupnina se plaća mjesečno unaprijed, u roku dospjeća određenog na računima ispostavljenim od strane Zakupodavca.

Ur. broj: AKT-2024-409

Pula, 06.11.2024.g.

**PULA USLUGE I UPRAVLJANJE d.o.o.**

**Voditelj povjerenstva**

**PRILOG 1.**

**ZAHTJEV ZA PRIJAVU NA NATJEČAJ ZA DAVANJE ZAKUP POSLOVNOG PROSTORA**

|  |  |  |
| --- | --- | --- |
| 1. | Naziv ponuditelja  (ime i prezime ako je fizička osoba) |  |
| 2. | Sjedište ponuditelja (prebivalište ako je fizička osoba) |  |
| 3. | OIB |  |
| 4. | Ime i prezime, prebivalište i OIB zakonskog zastupnika |  |
| 5. | naznaka poslovnog prostora za koji se dostavlja prijava odnosno ponuda |  |
| 6. | Djelatnost koja će se obavljati u poslovnom prostoru (*ponuditelj mora biti registriran za obavljanje djelatnosti za koju se prijavljuje na natječaj)* |  |
| 7. | **Ponuđeni iznos mjesečne zakupnine** (veći od oglašenog u javnom natječaju, izražen u EUR bez PDV-a) |  |
| 8. | Naziv banke i broj računa radi povrata jamčevine |  |
| 9. | Adresa za dostavu pošte |  |
| 10. | Adresa e-pošte |  |
| 11. | Kontakt osoba ponuditelja |  |
| 12. | Broj telefona |  |
| 13. | Ovjera ponuditelja |  |

**PRILOG 2.**

***Izjava ponuditelja kojom isti potvrđuje da uzima poslovni prostor u viđenom stanju, da ga je dužan urediti i privesti ugovorenoj djelatnosti o vlastitom trošku, odnosno da se odriče prava primjene instituta stjecanja bez osnova i/ili poslovodstva bez naloga (bez obzira da li je za takve radove imao suglasnost Društva)***

***I Z J A V A***

Izjavljujemo da potvrđujemo da uzimamo poslovni prostor u viđenom stanju, da ga smo ga dužni urediti i privesti ugovorenoj djelatnosti o vlastitom trošku, odnosno da se odričemo prava primjene instituta stjecanja bez osnova i/ili poslovodstva bez naloga (bez obzira da li smo za takve radove imali suglasnost Društva).

U \_\_\_\_\_\_\_\_\_\_\_\_, \_\_\_\_\_\_\_\_\_\_\_\_ 2024. godine

MP Ponuditelj:

………………………………….

*(potpis odgovorne osobe)*

**PRILOG 3.**

***Izjava o prihvaćanju početne visine zakupnine kojom natjecatelj potvrđuje da prihvaća utvrđeni iznos početne visine zakupnine***

**I Z J A V A**

Ovom izjavom potvrđujemo da prihvaćamo početni iznos mjesečne zakupnine po natječaju za zakup štanda br.2./br.4. (precrtati nepotrebno) u I.redu, koji se nalazi na Centralnoj tržnici u Puli, u slučaju da na natječaju nije bilo drugih natjecatelja (ponuditelja).

U \_\_\_\_\_\_\_\_\_\_\_\_, \_\_\_\_\_\_\_\_\_\_\_\_ 2024. godine

MP Ponuditelj:

………………………………….

*(potpis odgovorne osobe)*